Tre tenåringer har tilstått drap på palestinsk 16-åring
- Tre av de seks mistenkte som er i varetekt, har innrømt å ha drept og brent Mohammed Abu Khudair. De har rekonstruert forbrytelsen for etterforskerne, sier kilden, som ønsker å være anonym, til nyhetsbyrået AFP mandag. De seks ble arrestert av israelsk politi søndag mistenkt for medvirkning til drapet på 16 år gamle Mohammed Abu Khudair den 2. juli. Myndighetene har gitt de involverte i etterforskningen munnkurv når det gjelder de fleste sider av saken. Men den juridiske organisasjonen Honenu som forsvarer høyreorienterte jødiske ekstremister, sier imidlertid at den representerer seks personer - tre av dem mindreårige - og at varetektsfengslingen av dem ble forlenget av en domstol utenfor Tel Aviv søndag.De jødiske ekstremistene som er mistenkt på drapet på 16 år gamle Mohammed Abu Khudair, skal først ha forsøkt å kidnappe en ni år gammel gutt. Det skriver The Times of Jerusalem, den israelske avisen som er grunnlagt av en tidligere reporter i anerkjente Jerusalem Post. Avisen melder at fem av de mistenkte i går ble varetektsfengslet i åtte dager, mens en sjette antatt gjerningsmann fikk fengslingen forlenget med fem dager. Tilståelsene skal ha kommet under avhør som Israels sikkerhetstjeneste nå gjennomfører. En video som er lagt ut på youtube skal vise kontakten mellom offeret og to av gjerningsmennene kort tid før han ble bortført. Kameraet var montert på huset til 16-åringens foreldre. Situasjonen er svært spent mellom jøder og palestinere etter ungdomsdrapene den siste uken. Familiene på begge sider har vist omsorg for hverandre og oppfordrer til forsoning. I formiddag har Israels statsminister Benjamin Netanyahu ringt Hussein Abu Khdeir, faren til den drepte palestinske ungdommen. Statsministeren garanterte overfor den sørgende familien at gjerningsmennene vil bli stilt for retten. - Vi fordømmer all brutalitet, drapet på din sønn er avskyelig og kan ikke bli tolerert av noen, skal Netanyahu ha sagt til 16-åringens far. Ifølge den foreløpige obduksjonsrapporten ble den palestinske gutten brent levende etter å ha blitt utsatt for kraftig voldsbruk fra de jødiske ungdommene. En av de seks mistenkte skal ha valgt å legge kortene på bordet og dratt sine kamerater inn i saken, skriver The Times of Jerusalem. Drapet på Mohammed Abu Khudair onsdag, ses på som en hevn etter drapene på de tre jødiske ungdommene Naftali Fraenkel (16), Eyal Yifrah(19) og Gilad Shaar (16) som ble funnet drept 30. juni, mer enn to uker etter at de ble kidnappet på Vestbredden. Angrepet mot den palestinske ungdommen skjedde få timer etter at de tre jødiske ofrene var gravlagt tirsdag kveld. Han ble funnet brent til døde i skogen utenfor Jerusalem onsdag morgen. Situasjonen er svært spent i området: I natt skal sju medlemmer av den islamistiske Hamas-bevegelsen ha blitt drept i israelske luftangrep mot byen Rafah sør på Gazastripen. To palestinere ble også drept i et droneangrep mot en gruppe væpnede menn nord på Gazastripen. Dette har Hamas bekreftet, skriver The Times of Israel. Samtidig ble det skutt minst 25 raketter fra Gaza mot mål sør i Israel. Dette bekreftes av det israelske forsvarsdepartementet. På formiddagen i dag har luftalarmen gått i den israelske byen Beersheba og flere raketter har slått ned utenfor byen. Dette skjer natten etter den internasjonale fordømmelsen av voldsbruken mot 15 år gamel Tareq Abu Khudair. Den amerikanske statsborgeren bosatt i Florida, deltok i protester etter drapet på fetteren Abu Khdeir da han ble banket opp av israelsk grensepoliti.Flere av de drapsmistenkte skal kvelden før 16-år gamle Abu Khdeir ble kidnappet, ha forsøkt å dra med seg ni år gamle Musa Zalum. Guttens mor, Dina, sier til tv-stasjonen Channel 2 at hun sloss mot angriperne sammen med flere andre. Hun beskriver at ungdommene hadde tak i nakken på gutten og forsøkte å dra ham med seg. Angriperne skal ha snakket hebraisk, har moren forklart. Familien hevder de gjorde som politiet sa og rapporterte angrepet til politiet som kom til, men ikke umiddelbart så alvorlig på hendelsen. Etter at Abu Khdeir ble drept, viser etterforskningen at tre av drapsmennene også trolig stod bak angrepet på niåringen og at samme bil kan kobles til de to sakene.The Times of Israel skriver at de seks mistenkte er unge menn, noen er under 18 år. De skal være bosatt i Jerusalem, byen Beit Shemesh og i Adam, som er en bosetting på Vestbredden, nær Jerusalem. Noen av de mistenkte er i følge israelsk Channel 2, kjent for politiet fra tidligere saker, men de er ikke medlemmer av noen ekstrem organisasjon og har ikke vært under overvåkning av sikkerhetstjenesten. Kjæresten til en av de unge mennene, har sagt til nyhetsbyrået Walla News, at kjæresten studerer og jobber for farens business. Hun har forklart at ungdommene kommer fra respekterte familier som er ultraortodoks hjemme. - Han er moderne ortodoks og snakket aldri om hevn. Jeg kan ikke tro på at han har gjort dette. Han ville ikke risikere livet for dette, sier den unge kvinnen. Foreldrene til en annen mistenkt, skal ha barrikadert seg hjemme og skal ikke ha snakket med noen i dagene etter, i følge en nabo som er intervjuet. - Gutten kommer fra en respektert familie som støtter Shas-partiet, sier naboen til avisen. Shas er et ultraortodoks parti som er Israels femte største.To av de mistenkte er filmet av et overvåkningskamera som var montert på huset til 16 år gamel Abu Khdeirs far. Den ble lagt ut på Youtube i går kveld og viser to personer som snakker med en tredje person som trolig er 16-åringen. Etter kort tid blir han tvunget inn i en bil. Flere personer skal ha fulgt etter bilen da de forstod at unggutten var kidnappet. Obduksjonen viser i følge den palestinske statsadvokaten at Abu Khdeir hadde brannskader over 90 prosent av kroppen. Han hadde også skader etter vold mot hodet og rester av brennbart materiale i lungene, noe som indikerer at han var i live da han ble påtent. The Times of Jerusalem skriver at Nataniel Fraenkels onkel Yishai i går ringte og kondolerte Aby Khdeirs far. Onkelen er toppsjef i dataselskapet Intel i Israel. - Jeg uttrykte vår dype medfølelse og avsky, fra en sørgende familie til en annen. Han aksepterte våre kondolanser, det var viktig for ham å motta dem. Det er ingen forskjell på de som drepte Muhammed og de som drepte våre barn. De er mordere og det de har gjort må loven ta seg av, sier Fraenkel til The Times of Jerusalem. Mens den sørgende jødiske onkelen ringte den sørgende palestinske faren, fikk Fraenkel-familien selv kondolansebesøk av palestinske representanter. En av dem skal i følge the Hebrew NRGs nettside ha sagt at Nataniel Fraenkels onkel har rørt en stor del av den palestinske befolkningen.
Tre av de seks israelerne som er pågrepet for å ha bortført og drept 16 år gamle Mohammed Abu Khudair (16), tilstår forbrytelsen, ifølge en kilde tett på etterforskningen.